Wenke vir die blomme en dekor van jou troue – Love is
Wenke vir die blomme en dekor van jou troue
Doen genoeg navorsing oor die blomme en styl wat jy op jou troue wil hê. Maak seker die blomme van jou keuse is binne seisoen en indien nie, vra jou stilis om 'n alternatief voor te stel wat dieselfde gevoel sal gee.
Vermy datums vir jou funksie waar spesiale geleenthede gevier word, bv. Valentynsdag, Moedersdag, ens.
Gebruik blomme met 'n groter gesig – dit laat die ruiker vinniger voller lyk en dan word daar nie soveel blomme benodig nie.
Veldblomme of ruikers wat lyk of dit pas uit die veld gepluk is, is groot en kan by die meeste style aangepas word.
Begin om 'n gemoedsbord / inspirasiebord te skep met prente of bêre foto's wat jy bymekaar gemaak het vanaf sommige van die toepassings op die internet om jou stilis te help om jou prentjie van jou dag te beplan. Dit is egter moeilik om jou dekor presies te doen soos op die foto's, want sommige van die blomme is nie altyd hier by ons beskikbaar nie. Skep dieselfde gevoel maar wees versigtig om iemand anders se idee te kopieer. Laat jou dag uniek wees.
Vir lang bankettafels kan jy verskillende ruikers kies. Ruikers wat hoogte bied kan om die beurt afgewissel word met korter ruikers of kandelare met kerse, of net losstaande kerse. Vind net by die onthaallokaal uit of hul kerse toelaat. Sommige troulokale se reëls laat nie kerse toe nie.
Wissel ronde tafels se dekor ook af, sodat sommige tafels met hoë dekor versier is en ander met laer dekor. Die kontras kan pragtig vertoon, en dit kan ook help om jou begroting te laat klop.
Die dekor vir vierkantige tafels kan afgewissel word met ronde items om dit meer dimensie te gee.
'n Interessante besparingswenk is dat herwinbare items gebruik kan word. Verf hondekosblikkies met krytverf en versier dit met linte. Plaas die blikkies, gevul met blomme, op ou boeke wat op mekaar gestapel is. 'n Ander plan is om koeldrank- of wynbottels te verf en enkele groot blomme van verskillende hoogtes daarin te plaas. Hierdie dekorstilering is eenvoudig, maar dit kan baie treffend wees. Met hierdie paar wenke hoop ons jou beplanning en dag is onvergeetlik en geseënd.